**Dr. sc. Sead Turčalo, vanredni profesor, predsjednik**

**Dr. sc. Mirza Smajić, vanredni profesor, član/mentor**

**Dr. sc. Zlatan Bajramović, vanredni profesor, član**

Sarajevo, 24.07.2023. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u skladu sa odredbama člana 40 Pravila studiranja za treći ciklus studija na Univerziteta u Sarajevu, Senat je, na 59. redovnoj sjednici održanoj 22.06.2023. godine, donio odluku o obrazovanju Komisije za ocjenu doktorske disertacije doktorantice, Harisa Delića, MA , pod naslovom SISTEM SIGURNOSTI BOSNE I HERCEGOVINE U FUNKCIJI ODGVORA NA KRIZNE SITUACIJE – STANJE I PERSPEKTIVE u slijedećem sastavu:

**Dr. sc. Sead Turčalo, vanredni profesor, predsjednik**

**Dr. sc. Mirza Smajić, vanredni profesor, član/mentor**

**Dr. sc. Zlatan Bajramović, vanredni profesor, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 12.07.2023. godine zakazana je i održana prezentacija radne verzije projekta doktorske disertacije kandidata Harisa Delića. Nakon što su članovi Komisije saslušali iscrpno i uvjerljivo izlaganje doktoranta Delića o radnoj verziji projekta doktorske disertacije, Komisija je, sa izraženim zadovoljstvom, uz nekoliko konstruktivnih sugestija, zamolila kandidata da iskazane sugestije inkorporira u doktorski tezu, što je i urađeno, te je nakon uvida Komisije u završnu radnu verziju, ta verzija, sa uključenim sugestijama, prihvaćena kao finalna.

Radna verzija doktorske disertacije je upućena na Univerzitet, na softversku provjeru, detekciju plagijarizma. Nakon dobijenog rezultata provjere plagijarizma od 16%, kandidat je izvršio detaljnu analizu disertacije i otklonio uočene manjkavosti. One su se najviše ticale općih mjesta koja u razumijevanju naučnog sadržaja nisu plagijarizam, već općeprihvaćeni naučni jezik za metodologiju društvenih istraživanja, te opće prihvaćeni i opće poznati pojmovi.

Cijenimo da je postotak od 16% značajno smanjen i da je sve što se može smatrati plagijarizmom otklonjeno, svodeći postotak mogućih bibliografskih i citatnih nedostataka na najmanju moguću mjeru, unutar okvira koji u potpunosti čuva originalnost ovog naučnog rada.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biobibliografski podaci o kandidatu**

Haris Delić rođen je u Sarajevu, 3. jula 1979. godine. Osnovnu i srednju školu završio je u Sarajevu. Dodiplomski studij je pohađao na Fakultetu kriminalističkih nauka u Sarajevu (današnji Fakultet za kriminalistiku, kriminologiju i sigurnosne studije), gdje je i diplomirao. Magistrirao je na Fakultetu političkih nauka na Univerzitetu u Sarajevu, odsjek sigurnosne i mirovne studije, smjer nacionalna sigurnost i demokratsko društvo, čime je stekao zvanje magistar politologije, usmjerenje sigurnosne i mirovne studije. Od 2004. godine u stalnom je radnom odnosu KJKP Sarajevogas d.o.o. Sarajevo, na poziciji šef sigurnosti ove kritične infrastrukture, te je dugogodišnji komandant Štaba civilne zaštite ove kompanije. Pored ovog angažmana veoma je aktivan i u nevladinom sektoru kroz vođenje i provođenje projekata iz oblasti sigurnosti. Ovdje se ističe i informacija da je u razdoblju od 2019. do 2021. godine radio kao član projektnog tima koji je implementirao projekat, koji Bosnu i Hercegovinu uveo u Mehanizam civilne zaštite Europske unije, u septembru 2022. godine. Član je ekspertskog tima Instituta za standardizaciju Bosne i Hercegovine, u tehničkom komitetu, BAS/TC 59 društvena sigurnost i zaštita. Nalazi se na listi eksperata Agencije za kontrolu i obezbjeđenje kvaliteta visokog obrazovanja Crne Gore. Član je Naučnog odbora Asocijacije za upravljanje rizicima u Bosni i Hercegovini – AZUR, nevladine organizacije koja okuplja stručnjake iz oblasti upravljanja rizicima. Nadalje, član uredništva stručno-naučnog časopisa „Zaštita i sigurnost“. Učesnik je radnih grupa za izradu zakona i procedura iz oblasti sigurnosti, kako u Bosni i Hercegovini tako i izvan nje, sa posebnim akcentom ekspertskog učešća u izradi prednacrta Zakona o zaštiti kritične infrastrukture Federacije Bosne i Hercegovine. Kooautor je udžbenika „Nacionalna sigurnost i privatna zaštita“ 2018 godine, izdatog od strane Fakulteta političkih nauka u Sarajevu. Akreditovani je predavač Centra za edukaciju i treninge, akreditovanog od strane nadležnog ministarstva obrazovanja (za akreditovane programe zaštite i spašavanja i zaštite ličnih i tajnih podataka). Dobitnik je više priznanja iz različitih oblasti sigurnosti, te nosilac više certifikata iz oblasti sigurnosti.

1. **Prikaz sadržaja doktorske disertacije**

Doktorska disertacija pod nazivom *„Sistem sigurnosti Bosne i Hercegovine u funkciji odgovora na krizne situacije – stanje i perspektive“* sastoji se uvoda, teorijsko-metodološkog dijela, pet osnovnih poglavlja, zaključka, literature i priloga. Popis korištene literature iznosi 122 bibliografskih jedinica, legislative i normativnih akata 120 komada, druge literature naučnog i informativnog karaktera 16 komada i 90 Internet izvora. Disertacija ima 333 stranice.

Na kraju rada se nalazi prilog odobrenog anketnog upitnika koji se sastoji od 10 pitanja što je ogledni primjerak koji je korišten za anketiranje odabranih kategorija ispitanika. Provedenim istraživanjem je napravljena cjelovita analiza sistema sigurnosti u Bosni i Hercegovini, introspektiva uređenja Bosne i Hercegovine kao paradigme uređenja suvremenog sistema, uz obradu kategorija kritične infrastrukture, kriznih situacija, sigurnosnih izazova, te analize i sinteze sistema sigurnosti Bosne i Hercegovine, kroz njegovo aktuelno stanje i perspektive.

U prvom poglavlju naslovljenom *„Teorijski i praktični pristup poimanju pojma sigurnosti“* u temeljnim konstrukcijama obrađen je pojam i fenomen sigurnosti, kroz kritički osvrt tardicionalne i suvremene teorije o sigurnosti, a sa posebnim akcentom na razumijevanje savramenog sistema nacionalne sigurnosti i njegovih elemenata.

Drugo poglavlje nosi naslov *„Postdaytonska Bosna i Hercegovina-složena rješenja“.* U ovom dijelu kandidat je obradio unutrašnji ustroj Bosne i Hercegovine, sa svim njenim sastavnim dijelovima. Također ovdje je obrađen i sistem sigurnosti u Bosni i Hercegovini, uz analizu i deskripciju vanjskih i unutrašnjih elemenata sistema sigurnosti.

Treće poglavlje se odnosi na *„Krizne situacije i kritična infrastruktura“* gdje se obrađuje srž problema, a to su krizne situacije, kao i pojmovna analiza kritične infrastrukture, te detaljna analiza stanja i značaja kritične infrastrukture u Bosni i Hercegovini. U ovom dijelu kandidat je obradio pojmove i sastavnice kriznih situacija, kritičnu infrastrukturu kroz europsku perspektivu, te ponudio određena rješenja u cilju jačanja sektora kritične infrastrukture općenito, a posebno u kriznim situacijama.

Četvrto poglavlje nosi naziv *„Aktuelni sigurnosni izazovi, prijetnje i rizici“*. Ovdje je poseban akcent dat na pojavne oblike i shvatanja izazova u tranzicijskim društvima, kroz percepciju nekonsolidovane demokratije i njenih strukturnih elemenata. Kandidat je posebno, a imajući u vidu opću digitalizaciju, istražio fenomenom „informatizacije sigurnosti“ kao mogući alat odgovora na krizne situacije, a posebno u segmentu prevencije ljudi i materijalnih dobara, kao posljedice kriznih situacija.

Peto i posljednje poglavlje predstavlja centralni dio disertacije koji nosi naslov *„Sistemu sigurnosti Bosne i Hercegovine u funkciji odgovora na krizne situacije – stanje i perspektive“.* Ovo poglavlje sadrži temeljno provedeno empirijsko istraživanje sistema sigurnosti Bosne i Hercegovine uz detaljnu i konciznu prezentaciju rezultata sprovedenog istraživanja. Kandidat je pomoću kreiranog upitnika ispitao stajališta građana, te naučne i stručne javnosti o temeljnim pitanjima sistema sigurnosti, njegove organizacije i mogućeg oblika odgovora na krizne situacije. Istraživanje je dodatno otvorilo nove mogućnosti, a naročito kada su u pitanju forme i izvori prijetnji u Bosni i Hercegovini i suprostavljanje kroz institucionalne mehanizme.

U zaključku rada kandidat na osnovu provedenog teorijskog i empirijskog istraživanja nudi konkretna rješenja i predlaže modele u cilju jačanja sistema sigurnosti Bosne i Hercegovine u funkciji odgovora na krizne situacije.

1. **Mišljenje i prijedlog Komisije**

Doktorska  disertacija Haris Delića je originalan i samostalan interdisciplinarni rad u koji je kandidat uložio višegodišnji kreativni istraživački napor i profesionalno, naučno i praktično iskustvo.

Istraživanje se referiralo na različite naučne oblasti, discipline i subdiscipline, ipak dominantno sa posebnim akcentom na područje sigurnosti i područje društveno-političkih odnosa.

U izradi doktorske disertacije kandidat je izveo uspješno teorijsko zasnivanje problema i predmeta istraživanja, te je ponudio rad koji predstavlja značajan doprinos u (funkcionalnom i strukturalnom) jačanju sistema sigurnosti u Bosni i Hercegovini. Poseban doprinos se ogleda u razradi aktuelnog fenomena zaštite kritične infrastrukture, uz novost tretiranja i obrade digitalnih alata današnjice, a koji itekako pomažu u odgovoru na krizne situacije. Kandidat je utrošio veliku količinu konstruktivnog vremena na analitičko i kritičko sagledavanje sigurnosnog aparata Bosne i Hercegovine, uz precizno detektovanje slabosti, ali i perspektiva sistema - kroz prizmu odgovora na krizne situacije (kako aktuelne, tako i one iz bliže prošlosti). Također, važno je istaknuti da disertaciju prate 254 *footnote*, analitičko-interpretativnog i informativnog karaktera, koje predstavljaju snažnu podršku glavnom toku istraživanja i u velikoj mjeri potvrđuju impozantan pregled literature i istraživačke građe.

Predmetna disertacija uistinu predstavlja važan doprinos razumijevanja države i sistema sigurnost u Bosni i Hercegovini, naročito imajući u vidu činjenicu da je sigurnost uvijek visoko na ljestvici ljudskih potreba, te da je preduvjet za normalno odvijanje ljudskih života. Dodatnom kvalitetu istraživanja i preciznom targetiranju problema, te razradi teme istraživanja je uveliko doprinijelo doktorantovo veliko i dugogodišnje praktično i teorijsko iskustvo u oblasti sigurnosti, a posebno u sektoru zaštite i spašavanja.

Izvjesno je da će ova disertacija podići nivo razumijevanja sistema sigurnosti, uz aktuelne sigurnosne potrebe i izazove, dajući jedan originalni doprinos isticanju i razumijevanju pojma, funkcije i strukture sigurnosti u kriznim situacijama.

Komisija stoga smatra i jednoglasno konstatira da doktorska disertacija Harisa Delića zadovoljava sve relevantne uzuse znanstvenog rada.

Cijeneći iskazane karakteristike, obilježja i ocjene, te ukupan znanstveni doprinos analiziranoga rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije** **Harisa Delića, MA, pod naslovom SISTEM SIGURNOSTI BOSNE I HERCEGOVINE U FUNKCIJI ODGVORA NA KRIZNE SITUACIJE – STANJE I PERSPEKTIVE.**

**K O M I S I J A**

**Dr. sc. Sead Turčalo, vanredni profesor, predsjednik**

**Dr. sc. Mirza Smajić, vanredni profesor, član/mentor**

**Dr. sc. Zlatan Bajramović, vanredni profesor, član**